Vlastný materiál

Predkladaný materiál je návrhom na začatie obstarávania stavebnej rekonštrukcie budovy súdnej sedrie v Rimavskej Sobote. Okresný súd Rimavská Sobota sídlil v minulosti v dvoch objektoch. Hlavná budova súdu je na Jesenského ulici č. 3 a  v súčasnosti v nej pracuje 52 zamestnancov. Ďalší objekt je v správe súdu na Daxnerovej ulici č. 11, kde pracuje 24 zamestnancov.  Po zlúčení Okresného súdu Rimavská Sobota s Okresným súdom Revúca bolo potrebné zabezpečiť ďalšie priestory. Okresný súd preto v októbri roku 2004 prevzal do výpožičky od Ministerstva vnútra Slovenskej republiky objekt na Daxnerovej ulici         č. 12. Napriek tomu mal a má okresný súd priestorové problémy. Z tohto dôvodu vedenie rezortu spravodlivosti už v roku 2000 s cieľom riešiť tieto problémy začalo rokovania o možnosti získania vhodnej budovy pre umiestnenie okresného súdu. Ako vyhovujúci objekt sa ukázala budova bývalej súdnej sedrie, ktorú v tom čase využívala Poliklinika Okresného ústavu národného zdravia v Rimavskej Sobote. V tom čase sa v meste dokončovali nové priestory  pre polikliniku a bol predpoklad, že koncom roku 2000 bude objekt uvoľnený. Ide o bývalú súdnu sedriu, budova disponuje cennými architektonickými prvkami typickými pre justíciu a po rekonštrukcii by bola dôstojným sídlom okresného súdu. Do roku 1922 bola budova užívaná ministerstvom spravodlivosti. Na základe zápisu v pozemkovej knihe z roku 1956 bolo zistené, že objekt bol odovzdaný bezodplatným prevodom správy majetku štátu do správy Povereníctvu zdravotníctva – Okresný ústav národného zdravia v Rimavskej Sobote. Na základe týchto skutočností a rozhodnutia vlády Slovenskej republiky bola k 31. decembru 2001  sedria - budova polikliniky bezodplatne prevedená do správy majetku štátu v pôsobnosti Ministerstva spravodlivosti Slovenskej republiky, do správy Okresného súdu Rimavská Sobota.
	
	V roku 2003 bol spracovaný lokalitný program, v ktorom bolo navrhnuté rozmiestnenie pojednávacích miestností, kancelárií sudcov, zamestnancov, sociálne zariadenia, komunikačné priestory, eskortná miestnosť a archívy. V tom istom roku bol v súlade so zákonom č. 254/1998 Z. z. o verejných prácach vypracovaný stavebný zámer. V roku 2004 okresný súd vyhlásil verejnú súťaž na dodávateľa projektovej dokumentácie. V októbri toho istého roku bola uzatvorená zmluva o dielo na vyhotovenie projektovej dokumentácie. Dodávateľ spracoval výkresovú dokumentáciu na vydanie stavebného povolenia ako aj projekt pre realizáciu stavby. Projekt pre stavebné povolenie bol vypracovaný a  odovzdaný vo februári 2005 a realizačný projekt bol odovzdaný v októbri toho istého roku. Mesto Rimavská Sobota vydalo následne stavebné povolenie, ktoré nadobudlo právoplatnosť 16. septembra 2005. Listom z 9. augusta 2007 okresný súd požiadal o predĺženie právoplatnosti, nakoľko sa stavebné práce nezačali a platnosť vydaného stavebného povolenia sa končila 16. septembra 2007.

	Vzhľadom na iné potreby  v tom čase nebola stavba zaradená do rozpočtu kapitoly Ministerstva spravodlivosti Slovenskej republiky na roky 2005 a 2006. V septembri 2005 sa veľmi zhoršil stav strechy a fasády objektu, ktorý ohrozoval okoloidúcich. Okresný súd sanoval tento stav opravou strechy, fasády budovy, demontážou nefunkčných komínov a realizáciou plechového oplotenia budovy s celkovým nákladom 1 091 000  Sk. Z dôvodu sústavného zhoršovania stavebno - technického stavu a potreby riešiť priestorové problémy súdu, rozhodlo vedenie Ministerstva spravodlivosti Slovenskej republiky o začatí stavebnej rekonštrukcie v roku 2008. Stavba je zaradená v Rozvojovom programe priorít verejných prác na roky 2008 - 2010, ktorý schválila vláda SR uznesením č. 626 z 1. augusta 2007. Zmena dokončenej stavby je evidovaná pod číslom 13 9 6 15.

	Po ukončení rekonštrukcie sedrie a umiestnení okresného súdu do zrekonštruovanej budovy okresný súd na základe zmluvy o prevode správy majetku štátu odovzdá budovu  na Jesenského ulici č. 3 Nemocnici s poliklinikou v Rimavskej Sobote. Objekt, ktorý má okresný súd vo výpožičke od Ministerstva vnútra Slovenskej republiky, bude vrátený požičiateľovi. V objekte na Daxnerovej ulici č. 11 predpokladá súd zriadiť archívne priestory.

Popis technického stavu objektu

	Budova sedrie bola postavená v rokoch 1885 až 1887 v neorenesančnom slohu a sídlil v nej župný súd. Je situovaná v pamiatkovej zóne mesta Rimavská Sobota a je evidovaná v zozname kultúrnych pamiatok pod číslom VZKP 3403.

	Objekt má tri podlažia a pôdorysný rozmer 29 x 53 m. Súčasný technický stav jednotlivých častí stavby je nasledovný:

•	Strecha: pôvodná pálená krytina bola po rekonštrukcii nahradená azbestocementovými šablónami, strecha na viacerých miestach zateká, klampiarske konštrukcie sú vymenené na 50 %,
•	Strop nad II. nadzemným podlažím: dažďová voda preteká na viacerých miestach cez stropnú konštrukciu, čo spôsobilo jeho prebortenie, stropy sú    na viacerých miestach podopreté dreveným debnením ,
•	Fasáda, okná: omietky na fasáde sú značne zvetrané, okná boli v 70-tych rokoch vymenené na 50 – 60 %, ostatné majú veľmi zlý technický stav,
•	Vnútorné omietky, podlahy: pretekanie cez stropnú konštrukciu spôsobilo zvlhnutie, omietky sú popraskané,
•	Vnútorné rozvody: objekt je v súčasnosti odpojený od vody, elektriny aj plynu, vnútorná kanalizácia aj rozvody vody sú pôvodné, značne poškodené, elektroinštalácia je pôvodná z hliníkových vodičov, rozvodové skrine sú demontované, rozvody ústredného kúrenia sú nevyhovujúce,
•	21. a 22. augusta 2007 bola v meste Rimavská Sobota búrka sprevádzaná veternou smršťou. Nárazový vietor poškodil strechu na celej budove vrátane dočasného provizórneho zakrytia z roku 2005. Nosné stropy boli zatečené dažďovou vodou, ktorá prenikla do všetkých priestorov druhého nadzemného podlažia. Dažďovou vodou bola narušená statika stropu, ktorý sa zbortil nad chodbou na druhom nadzemnom podlaží. Následne bola 6. septembra 2007 vykonaná obhliadka objektu statikom, ktorý konštatoval narušenie nosnej konštrukcie krovu a stropnej konštrukcie nad druhým nadzemným podlažím, ako aj premočenie celého podkrovia. 
Záver statika je taký, že je potrebné na základe jeho návrhu riešenia čo najskôr realizovať statické zabezpečenie stropov na prvom a druhom nadzemnom podlaží a zabezpečiť provizórne dočasné prekrytie strechy ešte pred začiatkom rekonštrukcie a pred zimným obdobím. Tým sa zamedzí zatekaniu do objektu. 
Na druhom nadzemnom podlaží a v podkroví žijú holuby, ktorých vtáčí trus neustále agresívne pôsobí na konštrukcie v objekte. Vzhľadom na to, že statik zakázal vstup do objektu, nie je možné v súčasnosti tento problém odstrániť. 

Špecifikácia zámeru plánovanej obnovy kultúrnej pamiatky

I.	Vyriešiť dispozičné riešenie vnútorného priestoru pre budúcu prevádzku súdu
	
•	Umiestnenie 8 pojednávacích miestností na I. nadzemnom podlaží - kontrolovaný prístup verejnosti
•	Kancelárie sudcov a administratívy umiestniť na II. nadzemnom podlaží a po stavebnej úprave v podkroví
•	V časti podkrovia umiestniť archívy, nakoľko budova nemá suterén

II.         Rekonštrukcia objektu z hľadiska odstránenia havarijného stavu a obnovy
             stavebných konštrukcií

•	Kompletná rekonštrukcia strešnej konštrukcie s riešením nadstavby s využitím podkrovných priestorov, odstránenie statickej poruchy stropnej konštrukcie realizáciou novej na II. nadzemnom podlaží
•	Rekonštrukcia vnútorného vodovodného a kanalizačného potrubia
•	Rekonštrukcia elektroinštalácie
•	Kompletná výmena vnútorných rozvodov ústredného kúrenia a výmena vykurovacích telies
•	Umiestnenie plošiny pre ľudí s obmedzenou schopnosťou pohybu vo vstupnej časti
•	Kompletná rekonštrukcia fasády, reštaurátorské práce na štukovej výzdobe
•	Rekonštrukcia zasadačky na II. nadzemnom podlaží vrátane reštaurátorských a umelecko-remeselných prác
•	Zriadenie pojednávacích miestností na I. nadzemnom podlaží, kuchynka, sociálne zariadenia,
•	Remeselne - umelecké a reštaurátorské práce vo vstupnej časti
•	Zriadenie kancelárií, sociálnych zariadení a kuchynky na II. nadzemnom podlaží
•	Remeselne - umelecké a reštaurátorské práce v zasadačke s možnosťou využitia časti priestoru ako knižnicu
•	Kompletná rekonštrukcia klenbového stropu, podláh a omietok
•	Zriadenie archívu v časti podkrovia, v druhej časti kancelárie, sociálne zariadenia, kuchynka

III.        Kompletná výmena okien za okná v vyššími tepelnotechnickými  
            vlastnosťami, výmena dverí na I. nadzemnom podlaží

IV.        kompletné zariadenie interiérov - pojednávacie miestnosti, kancelárie,  	       zasadacia miestnosť, archívy

V.	vyriešenie samostatného vstupu pre eskortu

VI.	rekonštrukcia spevnených plôch, sadové úpravy a oplotenie

Predpokladané rozpočtové náklady stavby

1. projektové práce  .................................................      	716 500 Sk
    v tom autorský dozor                                               	178 500 Sk
              Kontrolný a skúšobný plán                            	119 000 Sk
   Plán užívania verejnej práce                         	119 000 Sk
   Aktualizácia projektu                                     	300 000 Sk

2. stavebné práce ....................................................  126 865 000 Sk   

3. stavebný dozor  ...................................................      2 737 000 Sk
    náklad stanovený na základe cenníkov SKSI

4. BOZP na stavbe ..................................................      1 050 000 Sk
    v tom projekt BOZP                                                         50 000 Sk
    výkon činnosti BOZP                                                  1 000 000 Sk

5. Interiér       ...........................................................      9 689 796 Sk
    v tom sériový nábytok                                                 7 064 596 Sk
             atypické prvky interiéru                                      2 625 200 Sk

C E L K O M                                                        	    141 058 296 Sk